**Tomas Augustinovičius** (lenk. *Tomasz Augustynowicz*; rus. *Фома Матвеевич Августинович*; 1809 m. Rusijos imperijos Panevėžio apskrities Kuokiškio kaime (kitais duomenimis Minsko gubernijos Krivičių kaime (prie Medilo)) – 1891 m. birželio 13 d. Švenčionyse) – Rusijos imperijos gydytojas ir botanikas, etnografas.

Biografija
----------

Gimė valstiečių šeimoje. 1830 m. baigė gimnaziją Sviločiuje, po to studijavo Vilniaus Medicinos–chirurgijos akademijoje. Dar bestudijuodamas išleido chirurgo įrankių albumą. Susidomėjo botaniką, Vilniaus ir Gardino apylinkėse surinko 700 augalų rūšių herbariumą.

1835 m. įgijo gydytojo diplomą ir pradėjo tarnauti Rusijos imperijos kaariuomenėje, *Briansko pėstininkų pulke*. 1840 m. perkeltas vyresniojo gydytojo pareigoms į *Septintą artilerijos brigadą*. 1842 m. išleistas į atsargą, vertėsi privačia medicinine praktika.

1846 m. priimtas į valstybinę medicininę tarnybą, tarnavo Poltavos gubernijoje. Tyrė vietinę augmeniją, 1853 m. paskelbė mokslinį veikalą apie Poltavos gubernijos gamtoje paplitusius gydomosius augalus. Krymo karo metu (1853–1856) vėl tarnavo Rusijos imperijos kariuomenėje. Vėliau buvo paskirtas Permės gubernijos medicinos inspektoriumi. Išleido „Nurodymus felčeriams gelbstint ligonius, kuriems įkando pasiutęs šuo ar kurie susirgo juodlige".

1870 m. dalyvavo Rusijos geografų draugijos surengtoje ekspedicijoje į Uralą. 1871 m. perkeltas darbui Sankt Peterburge, į Vidaus reikalų ministerijos Medicinos departamentą. Tų pačių metų viduryje išvyko į devynių mėnesių mokslinę ekspediciją Sachalino saloje. 1872–1873 m. keliavo po Primorę, Irkutsko ir Tobolsko gubernijas. 1874 m. gydytojų komisijos sudėtyje dirbo Jakutijoje. 1875–1876 m. gyveno Kolymoje, surinko apie 40 tūkst. augalų rūšių apimantį herbariumą (jame buvo ir augalai iš Tolimųjų Rytų, Kinijos ir kitų kraštų). Šią kolekciją perdavė Sankt Peterburgo Imperatoriškajam botanikos sodui, kuriame ją tyrė ir toliau tvarkė žinomi botanikai Ferdinandas Herderis (1828–1896) ir Rudolfas fon Trautfeteris (1809–1889). Maskvoje 1878 m. perskaitė paskaitą apie Kolymoje gyvenančias tautas ir pademonstravo savo surinktą etnografinį rinkinį. 1879–1880 m. vėl pabuvojo Sachaline (gydė katorgininkus), o grįžęs Sankt Peterburgan, surengė to krašto vaisių ir daržovių parodą. Už veiklą medicinos, botanikos ir etnografijos srityse jam buvo suteiktas tikrojo valstybės patarėjo titulas.

Buvo vedęs Mariją Bulgariną, jiedu užaugino tris sūnus: matematiką Aleksandrą (1857–1886), Kazimierą (1890-?), gydytoją Stanislovą (1865–1896) ir dukrą Antaniną Juzefiną (Kimbarovą), pastarosios šeimoje T.Augustinovičius leido paskutinius gyvenimo metus.

Bibliografija
-------------

* *Instrumenta chirurgica in discentium commodum 50 tabulis depicta et lapidi incisa.* – Вильно, 1835
* *О дикорастущих врачебных растениях Полтавской губернии* // Тр. комиссии для описания Киевского учебного округа. – Киев, 1853
* *Наставление волостным фельдшерам о помощи укушенным бешеной собакою и заразившимся сибирскою язвою* / соавт. А. Грабовский. – 1861
* *Жизнь русских и инородцев на острове Сахалине* (Очерк и заметки из девятимесячного дневника) // Всемирн. путешественник. – СПб. февраль 1874
* *О туземных племенах Колымского края* (Реферат). – М. 1878
* *Заметки об острове Сахалине* (Из путевого журнала действительного статского советника доктора Августиновича, сопровождавшего партию каторжных на о. Сахалин весною 1880 г.) // Правительств. вестник. – СПб. 1880; № 284–286.
* *Три года в северо-восточной Сибири за полярным кругом* // Древн. и нов. Россия. – 1880; Т. XVIII, № 12. – С. 641–733.

Atminimo įamžinimas
-------------------

* T.Augustinovičiaus vardu Sachaline pavadinta viena iš Susunajaus kalnagūbrio aukštumų (1034 m aukščio);
* viksvų genties viena iš augalų rūšių pavadinta *Carex augustinowiczii*.

Šaltiniai
---------

* Artur Kijas. *Augustynowicz Tomasz / Августинович Фома Матвеевич*
* Августинович, Фома Матвеевич[neveikianti nuoroda]